El català és la llengua oficial de Catalunya juntament amb el castellà, l'occità, aranès a l'Aran, a més de la llengua de signes catalana.
Gairebé tota la població adulta entén el català i dues de cada tres persones el saben parlar i escriure.
Pel que fa al castellà, pràcticament la totalitat dels ciutadans l'entenen i el parlen.
El català també és d'ús habitual en altres territoris (la Comunitat Valenciana, les Illes Balears, una part de l'Aragó —la Franja de Ponent—, el sud de França i la ciutat de l'Alguer, a l'illa de Sardenya).
D'aquesta manera, es calcula que hi ha uns deu milions de persones que parlen el català.
Això el situa en el 88è lloc entre les llengües més parlades del món i com la 9a llengua de la Unió Europea, al costat del suec, el grec o el portuguès.
La llengua catalana és present en tots els àmbits de la vida oficial, laboral, social, cultural i en tots els mitjans de comunicació.
L' Informe de política lingüística conté les actuacions més rellevants en matèria de política lingüística.
És un idioma normativitzat amb una gran tradició literària, que disposa de textos escrits des del segle XII i que té més de 1.200 autors literaris vius.
També és la 22a llengua més traduïda del món.
Els investigadors dels 24 parcs científics i 40 centres d'alta recerca existents a Catalunya s'expressen en català paral·lelament a l'anglès.
Pel que fa al reconeixement a la Unió Europea, s'han establert acords pels quals qualsevol persona es pot adreçar en català a la Comissió Europea, al Consell de Ministres o al Defensor del Poble en català.
També es fa una versió catalana dels textos i les resolucions fonamentals de la UE.
El català és la llengua vehicular a l'escola i el seu ús també és majoritari a la universitat.
D'altra banda, un milió i mig de persones en els darrers vint anys s'han matriculat als cursos de català del Consorci per a la Normalització Lingüística, i el portal Parla.cat rep anualment més de 600.000 visites procedents de 140 països.
També es fan diversos plans d'acolliment lingüístic per als nouvinguts.
Una iniciativa amb molt d'èxit ha estat la del Voluntariat per la llengua, on es formen més de deu mil parelles lingüístiques cada any, entre un parlant habitual i un aprenent, per conversar i agafar fluïdesa.
Per millorar l'ús de la llengua destaquen les nombroses eines de consulta disponibles, com el cercador de dubtes lingüístics Optimot, amb dotze milions de consultes, més de 80 diccionaris en línia, traductors o el cercador terminològic del TERMCAT.
D'altra banda, gairebé sis mil estudiants han cursat estudis de llengua, literatura i cultura catalanes a més de 150 universitats d'arreu del món.
L' Institut Ramon Llull subscriu acords amb universitats i centres de l'exterior per promoure-hi la docència d'estudis catalans.
Cal destacar la vitalitat que té el català a les xarxes socials com demostra el fet que des del 2005 existeixi el domini.cat, que agrupa els webs de la comunitat lingüística i cultural catalana.
És la vuitena llengua amb més penetració a Internet, per davant del francès, l'alemany, l'italià i el castellà.
La versió de la Viquipèdia en català va ser la primera a aparèixer després de l'anglesa i és la quinzena en nombre d'articles.
També tenen versió en català alguns dels llocs web més visitats com Google, Facebook o Youtube.